નવી દિલ્હી, તા. 2 : ગુજરાતમાં વિધાનસભા ચૂંટણીને લઈને રાજકીય ગરમાવો ચરમસીમાએ પહોંચી ગયો છે. ચૂંટણી પ્રચારમાં નેતાઓ જીવ દઈને લાગ્યા છે. તેવામાં મુખ્યમંત્રી વિજય રૂપાણીની એક સભામાં શહીદની પુત્રી સાથે થયેલા અયોગ્ય વર્તન મામલે કોંગ્રેસ ઉપાધ્યક્ષ રાહુલ ગાંધીએ ભાજપ ઉપર આકરા પ્રહારો કર્યા છે. રાહુલે આ ઘટનાને શહીદના પરિવારનું અપમાન ગણાવ્યું છે. રાહુલે શહીદની પુત્રીને સભાની બહાર ફેંકીને મુખ્યમંત્રીએ માનવતાને શરમાવી હોવાનો આક્ષેપ કર્યો હતો. જો કે મુખ્યમંત્રી રૂપાણીએ સ્પષ્ટતા કરી હતી કે, શહીદના પરિવારને જમીન, મકાન બનાવવા જગ્યા અને પેન્શન સહિતની સુવિધા સરકાર દ્વારા અપાઈ છે.